Citroën C4 Picasso

Βασικά στοιχεία

Το αρχικό C4 Picasso αποκαλύφθηκε τον Αύγουστο του 2006 και παρουσιάστηκε επίσημα τον Σεπτέμβριο του 2006 στο Σαλόνι Αυτοκινήτου του Παρισιού, αρχικά στην 7-θέσια έκδοση Grand C4 Picasso, που κυκλοφόρησε τον Νοέμβριο. Το λίγο μικρότερο 5-θέσιο C4 Picasso, αποκαλύφθηκε στον Τύπο στις 5 Ιανουαρίου 2007, αν και έκανε ντεμπούτο μόλις τον Μάρτιο, στο Σαλόνι Αυτοκινήτου της Γενεύης.
Όπως είχε συμβεί και με τον προκάτοχο Citroën Xsara Picasso, που είχε βασιστεί στο μικρομεσαίο Citroën Xsara, το Citroën C4 Picasso βασίστηκε στο μικρομεσαίο Citroën C4. Ωστόσο, το C4 Picasso είχε κερδίσει σημαντικά σε μήκος, φτάνοντας τα 4,47 μέτρα στο 5-θέσιο και τα 4,59 μέτρα στο 7-θέσιο, με αποτέλεσμα να θεωρείται συχνά ως μεσαίο MPV. 
Εκτός του Citroën C4, τα C4 Picasso και Grand C4 Picasso μοιράστηκαν σασί και κινητήρες και με το Peugeot 307, στα πλαίσια της πολιτικής της χρήσης κοινών μηχανικών μερών, καθώς και κοινών εγκαταστάσεων σχεδιασμού και παραγωγής του ομίλου PSA Peugeot Citroën. Από το 2009, κατασκευάζεται και το δίδυμο πολυμορφικό Peugeot 5008.
Μια εντυπωσιακή σχεδιαστική λεπτομέρεια και των δύο εκδοχών αμαξώματος, είναι το τεράστιο πανοραμικό παρμπρίζ, το οποίο φτάνει πίσω από τους μπροστινούς επιβάτες. Και οι δύο εκδοχές, μπορούσαν να παραγγελθούν με αυτορυθμιζόμενη αερανάρτηση στον πίσω άξονα, αν και σε ορισμένες αγορές διατέθηκε μόνο στις ανώτερες εκδόσεις εξοπλισμού.

Εισαγωγή

Μια πρώτη εντύπωση του εξωτερικού και εσωτερικού ντιζάιν του C4 Picasso δεύτερης γενιάς, δόθηκε με το πρωτότυπο αυτοκίνητο Citroën Technospace στο Σαλόνι Αυτοκινήτου της Γενεύης στις 7 Μαρτίου 2013. Είναι εντυπωσιακό ότι το τελικό μοντέλο παραγωγής ήταν κατά 99% πανομοιότυπο με το αρχικό πρωτότυπο.
Η δεύτερη γενιά του Citroën C4 Picasso κυκλοφόρησε στη Γαλλία στις 8 Ιουνίου 2013 και η 7-θέσια έκδοση Grand C4 Picasso στις 12 Οκτωβρίου. Σύντομα ακολούθησαν και οι άλλες αγορές, ενώ ειδικά στην Ελλάδα λανσαρίστηκε στις αρχές Νοεμβρίου. Πρόκειται για το πρώτο όχημα του ομίλου PSA Peugeot Citroën με βάση τα νέα σπονδυλωτή πλατφόρμα EMP2 (Efficient Modular Platform 2), που μάλιστα στοίχισε μια επένδυση ύψους 630.000.000 ευρώ και αντικατέστησε την προηγούμενη πλατφόρμα PF2. Η πλατφόρμα EMP2 θα αντιπροσωπεύει βραχυπρόθεσμα το 50% της παραγωγής του PSA.

Αισθητική

Το νέο C4 Picasso υιοθέτησε μια εντυπωσιακή φουτουριστική εμφάνιση, τόσο στη σχεδίαση των φώτων, που χωρίζονται σε δύο μέρη, όσο και στο σαλόνι. Ο πίνακας οργάνων αποτελείται από δύο οθόνες στο κέντρο του ταμπλό: μία οθόνη αφής 7 ιντσών, η οποία περιλαμβάνει όλες τις λειτουργίες του οχήματος, καθώς και τον έλεγχο του κλιματισμού και το σύστημα δορυφορικής πλοήγησης, και μία οθόνη 12 ιντσών, λίγο ψηλότερα, η οποία απεικονίζει το ταχύμετρο, το στροφόμετρο και τις επιθυμητές πληροφορίες σχετικά με το ραδιόφωνο και το σύστημα πλοήγησης.
Παράλληλα, και στις δύο εκδόσεις διατηρήθηκε το τεράστιο πανοραμικό παρμπρίζ της πρώτης γενιάς, το οποίο επίσης φτάνει πίσω από τους μπροστινούς επιβάτες.

Μετονομασία

Στις 26 Φεβρουαρίου 2018, η Citroën ανακοίνωσε ότι οι δύο εκδοχές του μοντέλου θα μετονομαστούν από C4 Picasso και Grand C4 Picasso σε C4 SpaceTourer και Grand C4 SpaceTourer αντίστοιχα, όπως και έγινε, ξεκινώντας από την 1η Μαΐου 2018. Μάλιστα από το 2019 οι εκδόσεις τους σταδιακά μειώνονται, λόγω της εισαγωγής του πολύ δημοφιλέστερου SUV Citroën C5 Aircross τον Φεβρουάριο του 2019.